
              PARLAMENTUL  ROMÂNIEI
                 CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 22 februarie 2011
           Nr. Pl - x 740/2010


RAPORT

asupra  propunerii legislative privind modificarea şi completarea Codului de procedură penală al României din 12 noiembrie 1968 - republicat, cu modificările şi completările ulterioare


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea şi completarea Codului de procedură penală al României din 12 noiembrie 1968 - republicat, cu modificările şi completările ulterioare, trimisă cu adresa nr. Pl-x 740 din 29 noiembrie 2010 şi  înregistrată cu nr. 31/1120 din 2 decembrie 2010.

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.

Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr. 25/770 din 16 decembrie 2010. 


Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 

Propunerea legislativă  are ca obiect de reglementare modificarea art. 327 alin. 3 din Codul de procedură penală, în sensul instituirii regulii privind înlăturarea, în faza de judecată, a depoziţiei date de martor în cursul urmăririi penale, în cazurile în care martorul nu mai poate fi ascultat.

Consiliul Legislativ, prin avizul nr. 680 din 1 iunie 2010, a avizat favorabil propunerea legislativă, cu observaţii şi propuneri.

Guvernul, prin punctul de vedere transmis cu adresa nr.2058 din 9 august 2010, nu susţine adoptarea  propunerii  legislative în forma prezentată de iniţiatori. 


În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, avizul Consiliului Legislativ şi punctul de vedere al Guvernului, în şedinţa din 22 februarie 2011. 

La lucrările Comisiei a fost prezentă, în calitate de invitat, doamna Lidia Barac, secretar de stat în Ministerul Justiţiei.

La dezbateri au fost prezenţi  21 deputaţi, din totalul de 26 membri ai Comisiei juridice, de disciplină şi imunităţi. 

Cu ocazia dezbaterilor s-au constatat următoarele: faptul ca martorul nu mai poate fi audiat în timpul judecăţii nu este de natură să lipsească de valoare juridică acest mijloc de probă, deoarece depoziţia sa este dată în cursul urmăririi penale, care constituie o etapă a procesului penal. Mai mult decât atât, instanţa îşi întemeiază soluţia în urma examinării întregului ansamblu probatoriu administrat în cauză, astfel încât nu se justifică propunerea de înlăturare a acestui mijloc de probă. 
Examinarea de către instanţă a întregului probatoriu administrat în cauză presupune faptul că, pentru stabilirea adevărului, instanţa evaluează toate probele administrate, inclusiv probele administrate în cursul urmăririi penale, alături de probele administrate în cursul cercetării judecătoreşti, având în vedere faptul că anumite mijloace de probă, prin specificul acestora, nu pot fi administrate în faţa instanţei. În plus, ar fi afectată însăşi aflarea adevărului în cauză, dacă mărturia depusă în cursul urmăririi penale ar fi eliminată ope legis din dosarul cauzei, astfel cum se propune de către iniţiatori.

 Faţă de cele arătate, în urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind modificarea şi completarea Codului de procedură penală al României din 12 noiembrie 1968 - republicat, cu modificările şi completările ulterioare

În raport cu obiectul şi conţinutul reglementării, propunerea legislativă face parte din categoria legilor organice.
                             PREŞEDINTE,                                 SECRETAR,
                               Daniel BUDA                       Gabriel ANDRONACHE
Consilier parlamentar, Paul Şerban

